Stredná odborná škola obchodu a služieb, Mierová 1973/79, Humenné

Pokyny upravujúce organizáciu a podmienky výchovy a vzdelávania žiakov SOŠ obchodu a služieb, Mierová 1973/79, Humenné

pre školský rok 2020/2021

V súlade s Manuálom pre stredné školy vydaným Ministerstvom školstva, vedy, výskumu a športu Slovenskej republiky, ktorý upravuje organizáciu a podmienky výchovy a vzdelávania v stredných školách pre školský rok 2020/2021 riaditeľka SOŠ obchodu a služieb, Mierová 1973/79 Humenné vydáva tieto Pokyny upravujúce organizáciu a podmienky výchovy a vzdelávania žiakov SOŠ obchodu a služieb, Mierová 1973/79 Humenné a žiakov ubytovaných v Školskom internáte zriadenom pri Hotelovej akadémii, Štefánikova 28, Humenné pre školský rok 2020/2021 (ďalej len „pokyny“).

Cieľom týchto pokynov je stanoviť základné prevádzkové podmienky SOŠ obchodu a služieb, Mierová 1973/79 Humenné po dobu trvania pandémie ochorenia COVID-19 a pre potreby dodržiavania protiepidemiologických opatrení a odporúčaní.

V plnom rozsahu platí **Manuál pre stredné školy vydaný MŠVVaŠ SR.**

Žiakom SOŠ obchodu a služieb, Mierová 1973/79 Humenné (ďalej len „školy“ ) budeme poskytovať výchovno-vzdelávací proces (vrátane praktického vyučovania) v nezmenenej forme, teda formou prezenčného vzdelávania v škole, resp. na pracoviskách zamestnávateľov.

Pred prvým nástupom do školy alebo školského internátu predloží zákonný zástupca/plnoletý žiak – čestné prehlásenie (príloha č. 4 Manuálu pre stredné školy) a po každom prerušení dochádzky žiaka do školy/školského internátu v trvaní viac ako tri dni zákonný zástupca/plnoletý žiak – predloží písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie (príloha č. 5 Manuálu pre stredné školy).

Príchod žiakov do školy ráno je možný od 7.00 hod.

Po príchode do školy je potrebné dodržiavať bezpečnú vzdialenosť osôb od seba a nezhromažďovať sa pred vchodom do budovy školy.

Ráno pred vstupom do školy bude dozor na vrátnici vykonávať ranný zdravotný filter pre žiakov, ktorý zahŕňa – meranie teploty žiakom bezdotykovým teplomerom a dezinfekciu rúk.

Po vykonaní ranného filtra žiak odchádza do šatne, kde sa prezuje a presunie sa do triedy.

V prípade, že žiak bude mať zvýšenú teplotu, nebude mu umožnený vstup do priestorov školy a vráti sa domov.

Žiak nebude ráno prijatý do školy, ak bude javiť známky ochorenia (kýchanie, nádcha, kašeľ, bude sa sťažovať na bolesti hlavy a pod.).

V prípade, že v priebehu dňa sa u žiaka školy prejavia príznaky ochorenia (teplota, nádcha, kašeľ, kýchanie, hnačka, bolesti hlavy, kožná vyrážka, náhla strata chuti a čuchu a pod.), žiak bude izolovaný od ostatných žiakov v skupine vo vyhradených miestnostiach na izoláciu na nevyhnutne potrebný čas, a bude kontaktovaný zákonný zástupca žiaka, ktorý ho bezodkladne zo školy odvedie (plnoletý žiak budovu školy opustí sám).

V triede si žiaci umývajú ruky bežným spôsobom, ktorý je v súlade s aktuálnymi hygienicko- epidemiologickými nariadeniami.

V čase od 2. 9. 2020 do 14. 9. 2020 je používanie rúšok v interiéri školy pre žiakov a všetkých zamestnancov povinné.

V čase od 16. 9. 2020 platia pre nosenie rúšok pravidlá pre jednotlivé fázy uvedené v Manuáli pre stredné školy.

V triedach bude zabezpečené časté a intenzívne vetranie, upratovanie a dezinfekcia dotykových plôch, ostatných povrchov alebo predmetov. Počas prestávok odporúčame žiakom školy zdržiavať sa v triede pri priamom vetraní s cieľom eliminovať prechádzanie sa po chodbách.

Minimálne raz denne sa vykoná dôkladné čistenie všetkých miestností, v ktorých sa nachádzajú žiaci a pedagogickí zamestnanci školy. Upratovanie a dezinfekcia toaliet prebieha minimálne dvakrát denne a podľa potreby. Dezinfekcia dotykových plôch a ostatných povrchov alebo predmetov, ktoré používa zvlášť veľký počet ľudí, musí byť vykonávaná minimálne dvakrát denne a podľa potreby.

Vyučovanie žiakov školy bude prebiehať podľa rozvrhu hodín platného na tento školský rok.

**Zásadné pravidlá:**

Pri podozrení na ochorenie žiaka/pracovníka prvý kontakt rodiča/pracovníka (nie riaditeľa) so všeobecným lekárom len telefonicky!!! Škola, rodič, pracovník školy nekontaktuje RÚVZ.

Obmedzovať kontakty medzi triedami, skupinami, výchovnými skupinami, osobami, podujatia organizovať v súlade s aktuálnymi pokynmi ÚVZ SR.

Dodržiavať zásady R.O.R. (ruky – odstup – rúško) v zmysle pokynov jednotlivých fáz.

V čase do 14. 9. 2020 nespájať žiakov vo vyučovaní skupiny žiakov z rôznych tried.

Pri praktickom vyučovaní skupín z viacerých tried je povinné nosenie rúška.

Telocvičňa a ostatné vnútorné priestory na šport (napr. bazén, posilňovňa a pod.) sa do 20. 9. 2020 nevyužívajú.

Organizácia LV je možná len po odsúhlasení príslušným RÚVZ.

**Zákonný zástupca žiaka školy:**

* zodpovedá za dodržiavanie hygienicko-epidemiologických opatrení – nosenie rúšok, dodržiavanie odstupov, dezinfekcia rúk.
* zabezpečí pre svoje dieťa – každý deň dve rúška, papierové jednorazové vreckovky. Odporúča sa aj vlastný dezinfekčný prostriedok. V prípade ak žiak nebude mať rúško, bude si ho musieť zakúpiť v lekárni, resp. drogérii.
* predkladá pri prvom nástupe žiaka do školy/školského internátu čestné prehlásenie alebo po každom prerušení dochádzky v trvaní viac ako 3 dni písomné vyhlásenie o tom, že žiak neprejavuje príznaky prenosného ochorenia a nemá nariadené karanténne opatrenie. (príloha č. 4 a príloha č. 5 Manuálu pre stredné školy).
* v prípade, že má u svojho dieťaťa podozrenie alebo potvrdené ochorenie na COVID – 19, bezodkladne o tejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladné nahlásenie karantény, ak bola žiakovi nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je žiakovi prerušená dochádzka do školy.
* Ak ide o plnoletých žiakov, plnia uvedené povinnosti osobne. Ak ide o žiakov ubytovaných v školskom internáte, uvedené povinnosti na nevyhnutne potrebný čas plní školský internát, a to aj v prípade plnoletých ubytovaných žiakov.

Tieto pokyny sú záväzné pre všetkých žiakov a zamestnancov školy.

S pokynmi musia byť oboznámení všetci žiaci a zamestnanci školy.

Tieto pokyny sú zverejnené na web stránke školy.

Pokyny upravujúce organizáciu a podmienky výchovy a vzdelávania žiakov SOŠ obchodu a služieb, Mierová 1973/79 Humenné boli prerokované na porade vedenia školy 19. 08. 2020 a nadobúdajú účinnosť dňa 01. 09. 2020.

V Humennom 24. 08. 2020

 RNDr. Oľga Skysľaková

 riaditeľka školy